*****

ΚΑΝΟΝΙΣΜΟΣ (ΕΟΚ) αριθ. 898/81 ΤΟΥ ΣΥΜΒΟΥΛΙΟΥ

της 1ης Απριλίου 1981

περί καθορισμού, για την περίοδο εμπορίας 1981/82, της τιμής προσανατολισμού και της τιμής παρεμβάσεως των χονδρών βοοειδών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως του 1979, και ιδίως το άρθρο 3 παράγραφος 3 και το άρθρο 6 παράγραφος 4 εδάφιο δεύτερο,

την πρόταση της Επιτροπής,

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επι- τροπής (3),

Εκτιμώντας:

ότι κατά τον καθορισμό της τιμής προσανατολισμού των χονδρών βοοειδών πρέπει να ληφθούν υπόψη τόσο οι στόχοι της κοινής γεωργικής πολιτικής όσο και η συμβολή την οποία η Κοινότης θέλει να επιφέρει στην αρμονική ανάπτυξη του διεθνούς εμπορίου· ότι η κοινή γεωργική πολιτική έχει ιδίως ως στόχους την εξασφάλιση δίκαιου βιοτικού επιπέδου στον γεωργικό πληθυσμό, την εγγύηση της ασφαλείας του εφοδιασμού και την εξασφάλιση λογικών τιμών στους καταναλωτές·

ότι η τιμή προσανατολισμού πρέπει να καθορίζεται σύμφωνα με τα κριτήρια που προβλέπονται στο άρθρο 3 παράγραφος 2 του κανονισμού (ΕΟΚ) αριθ. 805/68· ότι για την περίοδο εμπορίας 1981/82 πρέπει να καθορισθεί σε υψηλότερο επίπεδο από εκείνο της προηγούμενης περιόδου· ότι για να αποφευχθούν οι συνέπειες αυτής της αυξήσεως στην αγορά, κρίνεται σκόπιμο να πραγματοποιηθεί σε δύο στάδια·

ότι λαμβανομένης υπόψη της οικονομικής καταστάσεως που χαρακτηρίζει προς το παρόν την αγορά του βοείου κρέατος, κρίνεται αναγκαίο να προβλεφθεί, για την περίοδο εμπορίας 1981/82, τιμή παρεμβάσεως για τα χονδρά βοειδή καθοριζόμενη σε ένα επίπεδο ίδιο, σε σχέση με την τιμή προσανατολισμού, με εκείνο της προηγούμενης περιόδου·

ότι ο κανονισμός (ΕΟΚ) αριθ. 805/68 προβλέπει στο άρθρο 6 παράγραφος 3 την υποχρέωση για τους οργανισμούς παρεμβάσεως να αγοράζουν τα βόεια κρέατα που τους προσφέρονται, εφ όσον οι μέσες τιμές στην κοινοτική αγορά είναι κατώτερες της τιμής παρεμβάσεως· ότι εξ άλλου προβλέπει στο άρθρο 6 παράγραφος 1 ότι οι οργανισμοί παρεμβάσεως αγοράζουν, λαμβανομένων υπόψη των χαρακτηριστικών της παραγωγής του Κράτους μέλους στο οποίο ανήκουν, τα κρέατα που τους προσφέρονται και τα οποία ανταποκρίνονται σε ορισμένα ποιοτικά χαρακτηριστικά· ότι λαμβανομένης υπόψη της κτηθείσας πείρας κατά τα τελευταία έτη και της αναμενόμενης εξελίξεως της καταστάσεως της αγοράς, πρέπει να προβλεφθεί, για την περίοδο εμπορίας 1981/82, η δυνατότητα αναστολής, για καθένα από τα Κράτη μέλη ή για ορισμένες περιοχές αυτών των Κρατών μελών, της αγοράς στην παρέμβαση για καθεμία από τις ποιότητες, εφ όσον διαπιστωθεί ότι η τιμή τους στις αντιπροσωπευτικές αγορές του Κράτους μέλους ή της εν λόγω περιοχής υπερβαίνει τη μέγιστη τιμή αγοράς κατά τη διάρκεια μιας ορισμένης περιόδου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 1981/82, κατά παρέκκλιση του άρθρου 3 παράγραφος 1 του κανονισμού (ΕΟΚ) αριθ. 805/68, η τιμή προσανατολισμού των χονδρών βοειδών καθορίζεται σέ:

- 172,82 ECU ανά 100 χιλιόγραμμα ζώντος βάρους για την περίοδο μέχρι 6 Δεκεμβρίου 1981,

- 176,84 ECU ανά 100 χιλιόγραμμα ζώντος βάρους για την περίοδο από 7 Δεκεμβρίου 1981 μέχρι τη λήξη της περιόδου εμπορίας.

Άρθρο 2

Για την περίοδο εμπορίας 1981/82, κατά παρέκκλιση του άρθρου 6 παράγραφος 1 δεύτερο εδάφιο του κανονισμού (ΕΟΚ) αριθ. 805/68:

α) η τιμή παρεμβάσεως που αναφέρεται στο εν λόγω εδάφιο καθορίζεται σέ:

- 155,54 ECU ανά 100 χιλιόγραμμα ζώντος βάρους για την περίοδο μέχρι 6 Δεκεμβρίου 1981,

- 159,16 ECU ανά 100 χιλιόγραμμα ζώντος βάρους για την περίοδο από 7 Δεκεμβρίου 1981 μέχρι τη λήξη της περιόδου εμπορίας·

β) το επίπεδο της τιμής που αναφέρεται στο άρθρο 6 παράγραφος 3 πρώτη φράση του εν λόγω κανονισμού είναι:

- 155,54 ECU ανά 100 χιλιόγραμμα ζώντος βάρους για την περίοδο μέχρι 6 Δεκεμβρίου 1981,

- 159,16 ECU ανά 100 χιλιόγραμμα ζώντος βάρους για την περίοδο από 7 Δεκεμβρίου 1981 μέχρι τη λήξη της περιόδου εμπορίας.

Άρθρο 3

Για την περίοδο εμπορίας 1981/82:

1. κατά παρέκκλιση του άρθρου 6 παράγραφος 1 και 3 του κανονισμού (ΕΟΚ) αριθ. 805/68, οι αγορές από τους οργανισμούς παρεμβάσεως μιας ή περισσότερων ποιοτήτων, που πρέπει να καθορισθούν, νωπών ή διατηρημένων δι απλής ψύξεως κρεάτων των διακρίσεων 02.01 Α ΙΙ α) 1, 02.01 Α ΙΙ α) 2 και 02.01 Α ΙΙ α) 3 του Κοινού Δασμολογίου, είναι δυνατόν να ανασταλούν εν μέρει ή εν όλω σε ένα Κράτος μέλος ή σε μία περιοχή ενός Κράτους μέλους:

α) από την Επιτροπή, σύμφωνα με τη διαδικασία που προβλέπεται στο σημείο 4, όταν η τιμή αγοράς της ή των εν λόγω ποιοτήτων, διαπιστούμενη σύμφωνα με το άρθρο 12 παράγραφος 6 του κανονισμού (ΕΟΚ) αριθ. 805/68 στις αντιπροσωπευτικές αγορές του εν λόγω Κράτους μέλους είναι - κατά τη διάρκεια περιόδου τριών συνεχών εβδομάδων - ανώτερη του 100 % και ίση ή κατώτερη του 102 % της μέγιστης τιμής αγοράς, η οποία έχει καθορισθεί γι αυτή ή αυτές τις ποιότητες σύμφωνα με το σημείο 3,

β) από την Επιτροπή, εφ όσον η τιμή αγοράς που αναφέρεται στην περίπτωση α είναι κατά τη διάρκεια περιόδου τριών συνεχών εβδομάδων ανώτερη του 102 % της μέγιστης τιμής αγοράς που αναφέρεται στην περίπτωση α·

2. εάν οι αγορές από τους οργανισμούς παρεμβάσεως έχουν ανασταλεί κατ εφαρμογή του σημείου 1, η Επιτροπή αποφασίζει την εκ νέου διενέργειά τους, εφ όσον η τιμή αγοράς αυτής ή αυτών των ποιοτήτων είναι ίση ή κατώτερη της μέγιστης τιμής αγοράς κατά τη διάρκεια περιόδου δύο συνεχών εβδομάδων·

3. η μέγιστη τιμή αγοράς υπολογίζεται, για καθεμία από τις καθοριζόμενες ποιότητες, πολλαπλασιάζοντας ένα ποσό ίσο με το 90 % της τιμής προσανατολισμού με ένα συντελεστή που εκφράζει την υπάρχουσα σχέση μεταξύ της τιμής της εν λόγω ποιότητας και της τιμής χονδρών βοειδών, οι οποίες έχουν διαπιστωθεί σύμφωνα με το άρθρο 12 παράγραφος 6 του κανονισμού (ΕΟΚ) αριθ. 805/68 στις αντιπροσωπευτικές αγορές της Κοινότητος, αφού η σχέση αυτή έχει προσαρμοσθεί στα χαρακτηριστικά της παραγωγής κάθε Κράτους μέλους·

4. οι λεπτομέρειες εφαρμογής του παρόντος άρθρου αποφασίζονται κατά τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68.

Άρθρο 4

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 6 Απριλίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, την 1η Απριλίου 1981.

Για το Συμβούλιο

Ο Πρόεδρος

G. BRAKS

(1) ΕΕ αριθ. L 148 της 28. 6. 1968, σ. 24.

(2) Γνώμη διατυπωθείσα στις 26 Μαρτίου 1981 (μη δημοσιευθείσα ακόμη στην Επίσημη Εφημερίδα).

(3) Γνώμη διατυπωθείσα στις 25/26 Μαρτίου 1981 (μη δημοσιευθείσα ακόμη στην Επίσημη Εφημερίδα).